b'\n_START_ARTICLE_\nNaavatillandsia\n_START_SECTION_\nKuvaus\n_START_PARAGRAPH_\nNaavatillandsia on riippuva juureton p\xc3\xa4\xc3\xa4llyskasvi. Kapeat varret kasvavat noin kolmimetrisiksi. Sek\xc3\xa4 varret ett\xc3\xa4 lehdet ovat tihe\xc3\xa4\xc3\xa4n karvoittuneita ja hopeanharmaita. Lehdet ovat kapeita, mehevi\xc3\xa4, usein kiertyneit\xc3\xa4, 1,5\xe2\x80\x933 senttimetri\xc3\xa4 pitki\xc3\xa4 ja 1\xe2\x80\x932 millimetri\xc3\xa4 leveit\xc3\xa4. Kapea lehtilapa on sis\xc3\xa4kierteinen ja ter\xc3\xa4v\xc3\xa4k\xc3\xa4rkinen._NEWLINE_Kukat kasvavat yksitt\xc3\xa4in. Niit\xc3\xa4 ymp\xc3\xa4r\xc3\xb6iv\xc3\xa4t puikeat 4\xe2\x80\x935 millimetri\xc3\xa4 pitk\xc3\xa4t suojuslehdet. Verholehdet ovat ter\xc3\xa4v\xc3\xa4k\xc3\xa4rkisen puikeita ja 6\xe2\x80\x937 millimetri\xc3\xa4 pitki\xc3\xa4. Teri\xc3\xb6 on harittava. Ter\xc3\xa4lehdet ovat keltavihreit\xc3\xa4, soikeita ja enimmill\xc3\xa4\xc3\xa4n noin yhden senttimetrin pituisia. Hedelm\xc3\xa4 on 2,5 senttimeri\xc3\xa4 pitk\xc3\xa4 kyps\xc3\xa4n\xc3\xa4 kolmiliuskaisesti aukeava kota. Siemenill\xc3\xa4 on lenninhaivenet.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nNaavatillandsia kasvaa laajalla alueella Amerikan mantereilla Yhdysvaltain etel\xc3\xa4osista ja Meksikosta V\xc3\xa4li-Amerikan kautta Etel\xc3\xa4-Amerikkaan. Etel\xc3\xa4-Amerikassa sit\xc3\xa4 esiintyy suuressa osassa mannerta etel\xc3\xa4ss\xc3\xa4 Argentiinaan asti. Lis\xc3\xa4ksi sit\xc3\xa4 kasvaa luontaisena useilla Karibian saarilla._NEWLINE_Naavatillandsia kasvaa p\xc3\xa4\xc3\xa4llyskasvina yleens\xc3\xa4 puiden p\xc3\xa4\xc3\xa4ll\xc3\xa4. Joskus se saattaa kasvaa my\xc3\xb6s aidoilla, puhelinpylv\xc3\xa4ill\xc3\xa4 ja -linjoilla. Sen on todettu viihtyv\xc3\xa4n paremmin er\xc3\xa4iden tiettyjen puiden oksilla kuin toisten. Naavatillandsian suosimia puita ovat varsinkin floridansuosypressi (Taxodium distichum) ja virginiantammi (Quercus virginiana).\n_START_SECTION_\nK\xc3\xa4ytt\xc3\xb6\n_START_PARAGRAPH_\nNaavatillandsiaa k\xc3\xa4ytet\xc3\xa4\xc3\xa4n koristeena kukka-asetelmissa ja k\xc3\xa4sit\xc3\xb6iss\xc3\xa4. Kuivattua naavatillandsiaa voidaan k\xc3\xa4ytt\xc3\xa4\xc3\xa4 my\xc3\xb6s pakkauspehmusteena ja istutusten katteena. Historiallisesti sit\xc3\xa4 on k\xc3\xa4ytetty laajasti patjojen, huonekalujen ja autonistuinten t\xc3\xa4ytteen\xc3\xa4. 1960-lukuun menness\xc3\xa4 synteettiset materiaalit kuitenkin korvasivat sen pehmusteena, eik\xc3\xa4 naavatillandsiaa en\xc3\xa4\xc3\xa4 ker\xc3\xa4t\xc3\xa4 kaupallisesti kuivattavaksi pehmusteeksi. Useat Pohjois-Amerikan alkuper\xc3\xa4iskansat, kuten seminolit, k\xc3\xa4yttiv\xc3\xa4t perinteisesti naavatillandsiaa nuolten, astioiden ja muiden esineiden suojaavana k\xc3\xa4\xc3\xa4reen\xc3\xa4 sek\xc3\xa4 pehmusteena.'